text: আজ রাষ্ট্রপতি জেনেভায় যাচ্ছেন - জাতীয় - Premier News Syndicate Limited (PNS)
  ২১ অক্টোবর ২০১৮, ১০:১৯ সকাল
  পিএনএস ডেস্ক: ওয়ার্ল্ড ইনভেস্টমেন্ট ফোরাম-২০১৮ এর ৫ দিনব্যাপী সম্মেলনে যোগদান উপলক্ষে রবিবার (২১ অক্টোবর) রাতে জেনেভার উদ্দেশ্যে ঢাকা ত্যাগ করবেন রাষ্ট্রপতি মো. আবদুল হামিদ।
  বৃহস্পতিবার (১৮ অক্টোবর) রাষ্ট্রপতির প্রেস সচিব জয়নাল আবেদীন গণমাধ্যমকে এ তথ্য জানান।
  প্রেস সচিব জানান, রাষ্ট্রপতিকে বহনকারী অ্যামিরেটস এয়ারলাইন্সের একটি নিয়মিত ফ্লাইট রাত ১টা ৪০ মিনিটে রাজধানীর হজরত শাহজালাল আন্তর্জাতিক বিমানবন্দর ছেড়ে যাবে। আগামী ২২ অক্টোবর থেকে ২৬ অক্টোবর জেনেভায় জাতিসংঘ দফতরে এই সম্মেলন অনুষ্ঠিত হবে।
  প্রেস সচিব জয়নাল আবেদীন জানান, দ্বিবার্ষিক এই সম্মেলনে বিশ্বের ১৬০টি দেশের ৪ হাজারের বেশি বিনিয়োগ স্টেকহোল্ডার অংশ নেবেন। মূল অধিবেশনের উদ্বোধনসহ ৫০টির বেশি ইভেন্ট থাকবে।
  সম্মেলনে গ্লোবাল লিডারর্স ইনভেস্টমেন্ট সামিট, গ্লোবাল ইনভেস্টমেন্ট গেম চেঞ্জার্স সামিট, মিনিস্টারিয়াল রাউন্ডটেবলস, কনফারেন্স, প্রাইভেট সেক্টর-লিড সেশনস, টেড-স্টাইল প্রেজেনটেশন, হাই-প্রোফাইল স্টেকহোল্ডার রাউন্ডটেবলস, নেটওয়ার্কিং ইভেন্টস, এওয়ার্ড সিরিমনিস এবং ইনভেস্টমেন্ট ভিলেজ ইভেন্ট অনুষ্ঠিত হবে।